KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Pjan ta' Azzjoni għall-Produzzjoni Organika tal-Unjoni Ewropea fiż-żmien li ġej /* COM/2014/0179 final */





KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Pjan ta' Azzjoni għall-Produzzjoni Organika tal-Unjoni Ewropea fiż-żmien li ġej 1. Introduzzjoni Il-produzzjoni organika hi sistema ġenerali tal-ġestjoni tal-impriżi agrikoli u l-produzzjoni tal-ikel li tgħaqqad l-aqwa prattiċi ambjentali, livell għoli ta' bijodiversità, il-preservazzjoni tar-riżorsi naturali, l-applikazzjoni ta' standards għoljin għall-benesseri tal-annimali, u metodu tal-produzzjoni li jaqbel ma' x'jippreferu ċertu konsumaturi għal prodotti li jużaw sustanzi u proċessi naturali. Dan l-aħħar is-suq organiku fl-UE immexxi mid-domanda li qed tiżdied b'mod kostanti, żviluppa sew (EUR 19.7 biljun b'9% tkabbir fl-2011[1]). Fl-istess waqt, fl-aħħar għaxar snin, l-għadd ta' produtturi tal-prodotti organiċi u l-wiċċ tal-produzzjoni organika żdiedu malajr. Kull sena, 500.000 ettaru ta' art agrikola jsiru organiċi fl-Unjoni. Bejn l-2000 u l-2012, b'kollox iż-żona organika[2] żdiedet b'medja ta' 6.7% fis-sena, u tilħaq madwar 9.6 miljun ettaru, jiġifieri 5.4% taż-żona agrikola użata kollha. Il-produzzjoni organika tal-akkwakultura qed tiżdied malajr ukoll minn meta ddaħħlu r-regoli tal-UE fl-2009. Is-settur jinkludi produtturi mis-setturi agrikoli u tal-akkwakultura, kif ukoll il-fornituri , il-manifatturi u d-distributuri tal-ikel tagħhom, ilkoll konformi ma' regoli stretti. L-isfida ġenerali li jsib is-settur organiku hi biex jiżgura tkabbir stabbli tal-provvista u d-domanda, filwaqt li jżomm il-fiduċja tal-konsumaturi. Hu essenzjali li jkunu żgurati l-kredibbiltà tal-iskema u l-valur miżjud f'perspettiva fit-tul. L-ambizzjoni tal-Pjan ta' Azzjoni hi li jitwieżen it-tkabbir tas-settur, flimkien mal-bidliet li jmiss fil-qafas leġiżlattiv b'mod partikolari billi jkunu mistħarrġa fergħat oħra ta' soluzzjonijiet fi żmien medju u fit-tul għall-isfidi tal-provvista u d-domanda. Dan il-Pjan ta' Azzjoni jikkontribwixxi anki għall-għanijiet stabbiliti fl-Istrateġija Ewropa 2020[3] u fil-Politika Agrikola Komuni riveduta. Jekk jitqies li l-protezzjoni ambjentali hi għan ġenerali tal-produzzjoni organika, il-Pjan ta' Azzjoni jikkontribwixxi wkoll għall-għanijiet tas-Seba' (7) Programm ta' Azzjoni Ambjentali sal-2020[4]. Il-Pjan ta' Azzjoni se jinvolvi aktar sħubijiet u jimmobilizza lill-atturi involuti fl-implimentazzjoni tiegħu, b'mod partikolari lill-Istati Membri u lill-partijiet interessati. 2. Il-kuntest Fl-2004 il-Kummissjoni adottat l-ewwel Pjan ta' Azzjoni Ewropew għall-Ikel u l-Biedja Organika[5] biex tippromwovi u ssaħħaħ is-settur organiku. Il-biċċa l-kbira tal-21 azzjoni fil-Pjan tal-2004 twettqu, b'mod partikolari il-ħolqien tal-logo il-ġdid tal-produzzjoni organika tal-Unjoni Ewropea (minn hawn 'il quddiem "il-logo organiku tal-UE"). Mill-2004, il-Kunsill irreveda l-leġiżlazzjoni dwar il-biedja organika fl-2007, u issa l-Kummissjoni adottat proposta għal Regolament ġdid tal-Parlament Ewropew u tal-Kunsill dwar il-produzzjoni organika u t-tikkettar ta' prodotti organiċi, li jħassar ir-Regolament (KE) Nru 834/2007[6]. Il-Pjan ta' Azzjoni l-ġdid għall-futur tal-Produzzjoni Organika fl-Unjoni Ewropea jindirizza wħud mill-problemi identifikati fl-analiżi tal-valutazzjoni tal-impatt li saret għar-reviżjoni tal-politika organika tal-UE[7]. L-analiżi ssejset fuq konsultazzjonijiet estensivi ma' firxa wiesgħa ta' partijiet interessati. Iċ-ċittadini Ewropej urew interess kbir fis-suġġett, billi ħadu sehem f'konsultazzjoni onlajn (bejn Jannar u April 2013) u taw madwar 45,000 tweġiba. Waqt il-konsultazzjoni, xi partijiet interessati kienu tal-fehma li l-Kummissjoni toħroġ Pjan ta' Azzjoni ġdid. Mill-2004, 15-il Stat Membru stabbilixxew Pjanijiet ta' Azzjoni għall-iżvilupp tal-biedja organika fil-livell nazzjonali jew reġjonali[8]. 3. L-isfidi tal-politika: Programm ta' Azzjoni f'Oqsma Prijoritarji Speċifiċi Dan il-Pjan ta' Azzjoni jippreżenta l-istrateġija tal-Kummissjoni Ewropea għal produzzjoni organika, kontrolli u kummerċ għall-għaxar snin li ġejjin. Il-Pjan ta' Azzjoni beħsiebu jikkontribwixxi wkoll għal bidla bla xkiel għall-qafas legali l-ġdid li jrid jitwettaq sa tmiem l-għaxar snin. L-iskema Ewropea tal-produzzjoni organika u l-kontrolli nħolqot fl-1991 għal suq niċċa msawwar b'għadd limitat ta' konsumaturi u produtturi. L-iżviluppi riċenti fil-provvista u d-domanda juru li wasal iż-żmien li tiġi adattata u mtejba l-iskema tal-Unjoni għall-ikel u l-biedja organiċi. Il-konsultazzjoni pubblika wriet li l-konsumaturi Ewropej jippretendu standards għoljin fir-regoli tal-produzzjoni tal-biedja organika u l-kontrolli. Sfida ewlenija hi biex titwessa' u titwieġeb id-domanda bla ma titqiegħed f'riskju l-fiduċja li l-konsumaturi għandhom fil-prinċipji tal-biedja organika u fil-kwalità tal-prodotti organiċi. F'dar-rigward, hemm wisq eċċezzjonijiet għar-regoli, xi wħud minnhom skadew minħabba kundizzjonijiet ġodda tas-suq, u qed jirriskjaw li jdgħajfu l-integrità tal-biedja organika. L-ikel u l-biedja organiċi jwieġbu d-domanda tas-soċjetà fejn jidħlu l-protezzjoni ambjentali, il-kwalità tal-ikel, b'mod partikolari fir-rigward in-nuqqas ta' użu ta' sustanzi kimiċi sintetiċi u OMĠs (Organiżmi modifikati ġenetikament) fil-katina kollha tal-produzzjoni[9]. Meta jitqiesu t-tweġibiet għal żieda fid-domanda, għandha tingħata attenzjoni akbar lil regoli kkumplikati li jagħmluha diffiċli għall-operaturi ż-żgħar biex jaċċessaw l-iskema organika. Barra minn hekk, l-armonizzazzjoni ta' regoli organiċi għandha timmira għal regoli stretti u ambizzjużi filwaqt li titqies ir-realtà tas-settur tal-produzzjoni. Jeħtieġ li titqies ukoll il-pressjoni tad-domanda li żżid ukoll ir-riskju ta' mġiba qarrieqa jew ksur intenzjonali ieħor. Dan kollu, mhux biss jagħmel ħsara lill-interessi tal-konsumaturi u jikkawża danni ekonomiċi li jxekklu l-kompetizzjoni, iżda jaf itappan ir-reputazzjoni tal-operaturi organiċi li jkunu konformi mar-regoli. Il-prodotti importati jaqdu rwol importanti fil-provvista tal-prodotti organiċi. F'dak ir-rigward, ir-regoli relatati jeħtiġilhom jiżguraw l-iżvilupp tal-kummerċ ta' prodotti organiċi filwaqt li jevitaw milli jiddgħajfu l-prinċipji organiċi jew is-sistema ta' kontroll. Il-produzzjoni organika trid tibqa' żżomm ir-rwol innovattiv tagħha, ħalli tinfluwenza l-produzzjoni li mhix organika bir-regoli tagħha u bit-tekniki applikati. Sabiex twieġeb l-isfidi msemmija hawn fuq, il-Kummissjoni tat attenzjoni partikolari lil sinerġiji possibbli bejn il-politiki u l-istrumenti tal-UE, lill-ideat innovattivi li joħorġu mill-konsultazzjonijiet, lir-rabtiet ma' inizjattivi tar-riċerka, lill-bżonn li jiżdiedu l-għarfien u l-kunfidenza tal-konsumatur, kif ukoll lill-kummerċ ma' pajjiżi terzi. Għaldaqstant, il-Pjan ta' Azzjoni għall-perjodu sal-2020 se jkun qed jiffoka fuq tliet oqsma ta' prijorità. L-ewwel li tiżdied il-kompetittività tal-produtturi organiċi tal-Unjoni Ewropea, billi: – jiżdied l-għarfien dwar l-istrumenti tal-UE mmirati għall-produzzjoni organika u jiżdiedu s-sinerġiji magħhom, – jiġu indirizzati nuqqasijiet tekniċi fil-produzzjoni organika permezz tar-riċerka, l-innovazzjoni u t-tixrid tagħhom, – tiżdied l-informazzjoni dwar is-settur tal-produzzjoni organika, kif ukoll dwar is-suq u l-kummerċ. It-tieni li tinżamm u tissaħħaħ il-kunfidenza tal-konsumatur fl-iskema Ewropea għall-ikel u l-biedja organika, kif ukoll il-fiduċja fil-prodotti organiċi importati, l-aktar fejn jidħlu l-miżuri ta' kontroll. It-tielet li terġa' tissaħħaħ id-dimensjoni esterna tal-iskema tal-UE għall-produzzjoni organika. 4. L-iżvilupp tas-Settur Organiku Ewropew 4.1. Inżidu l-għarfien u sinerġiji tal-istrumenti tal-UE Il-PAK riformata li tapplika mis-sena 2014 'il quddiem fiha miżuri ta' appoġġ ġodda jew riveduti li jistgħu jiġu applikati għall-produtturi organiċi. Qabelxejn, il-PAK jirrikonoxxi lill-bdiewa organiċi bħala "ekoloġiċi bid-definizzjoni" skont is-sens tal-iskema ta' appoġġ tal-pagamenti diretti, minħabba li huma intitolati de facto għal pagament ekoloġiku. Barra minn hekk, il-qafas il-ġdid tal-iżvilupp rurali[10] jipproponi miżura speċifika ġdida li tappoġġa lill-biedja organika, biex wieħed jaqleb u jibqa' jħaddem il-prattiċi tal-biedja organika. L-Istati Membri fil-Programmi tal-Iżvilupp Rurali tagħhom jistgħu jqisu wkoll l-implimentazzjoni u l-użu adegwat tal-lista twila ta' miżuri rilevanti wkoll għall-bdiewa organiċi jew l-operaturi. Dawn jinkludu l-koperazzjoni bejn atturi differenti fil-katina alimentari fejn jidħlu, fost oħrajn, l-iżvilupp ta' prodotti, proċessi, prattiċi u teknoloġiji innovattivi; l-appoġġ għal investimenti f'assi fiżiċi, inklużi investimenti mhux produttivi li jsiru purament għal finijiet ambjentali, l-appoġġ għal skemi ta' kwalità għal prodotti agrikoli jew miżuri tal-klima agroambjentali mmirati għall-farms organiċi li ma jirfsux ir-rekwiżiti tal-biedja organika. Jekk titqies l-analiżi tas-sitwazzjoni attwali fis-settur tal-biedja organika u l-potenzjal tas-suq f'dak l-Istat Membru jew reġjun, tista' tinkiseb aktar effiċjenza fl-użu tal-miżuri ta' appoġġ disponibbli fil-programmi tal-iżvilupp rurali[11]. Din l-analiżi għandha ssawwar il-bażi biex jintgħażlu l-miżuri rilevanti tal-iżvilupp rurali segwita minn allokazzjoni xierqa tar-riżorsi. Il-promozzjoni tal-produzzjoni organika tista' ssir ukoll permezz ta' sottoprogrammi tematiċi tal-programmi tal-iżvilupp rurali. L-aktar sottoprogramm tematiku rilevanti, fejn jidħlu kontenut u finanzjament, hu dak dwar il-mitigazzjoni u l-adattament għat-tibdil fil-klima u l-bijodiversità. Madankollu, sa ċertu punt, anke sottoprogrammi tematiċi oħra bħal dawk dwar farms agrikoli żgħar u ktajjen tal-provvista qosra jaf ikunu rilevanti għall-biedja organika. Barra minn hekk, l-obbligu għall-Istati Membri li jipprevedu nefqa minima ta' 30% tal-kontribuzzjoni totali mill-Fond Agrikolu Ewropew għall-Iżvilupp Rurali għal kull programm tal-iżvilupp rurali fuq miżuri li jittrattaw kwistjonijiet ambjentali u oħrajn relatati mal-klima, inkluża l-miżura tal-biedja organika, jaf jaqdi rwol pożittiv ħafna li jħeġġeġ l-appoġġ finanzjarju u allura l-iżvilupp tal-biedja organika u jagħtiha appoġġ finanzjarju. Bħala parti mill-enfasi mġedda fuq il-promozzjoni tal-akkwakultura fil-Politika Komuni tas-Sajd (PKS), il-Fond Ewropew Marittimu u tas-Sajd (FEMS) se jipprovdi wkoll appoġġ għall-prattiċi tal-akkwakultura organika. Il-Kummissjoni tirrakkomanda lill-Istati Membri biex jaħtfu l-opportunitajiet u jużaw l-għodod ta' appoġġ għall-biedja organika disponibbli fil-qafas legali l-ġdid tal-iżvilupp rurali, fit-tkabbir blu u fil-Politika Komuni tas-Sajd. Filwaqt li jitqiesu l-bidliet importanti riċenti li saru fil-PAK, hu rakkomandabbli li jiżdied malajr l-għarfien fost il-bdiewa u l-atturi rurali rigward il-miżuri ta' appoġġ disponibbli għall-biedja organika fl-istrumenti rilevanti proposti tal-PAK u l-PKS il-ġodda (Azzjonijiet 1 u 2). L-effett pożittiv li tħalli l-biedja organika fuq l-ambjent jgħin biex jintlaħqu l-għanijiet tal-Istrateġija għall-Bijodiversità tal-2020[12], il-Komunikazzjoni tal-Infrastruttura Ekoloġika[13], l-Istrateġija Tematika għall-Ħamrija[14] u leġiżlazzjonijiet ambjentali bħad-Direttivi dwar l-Għasafar[15] u l-Ħabitats[16], id-Direttiva dwar in-Nitrati[17], id-Direttiva Qafas dwar l-Ilma[18], id-Direttiva dwar il-Limitu Nazzjonali tal-Emissjonijiet[19]). Azzjoni 1: Fl-2014 il-Kummissjoni se tippubblika dokument informattiv maħsub għall-bdiewa organiċi, il-proċessuri u l-bejjiegħa bl-imnut, li jippreżenta r-regoli applikabbli għall-produzzjoni organika, l-ipproċessar u l-kummerċ, inklużi r-regoli li japplikaw għall-konverżjoni kif ukoll il-miżuri ta' appoġġ fil-PAK. Azzjoni 2: Il-Kummissjoni se tinkludi l-biedja organika bħala tema speċifika fis-sejħa li jmiss għal proposti li jappoġġaw il-miżuri ta' informazzjoni maħsuba għall-bdiewa u l-produtturi li għandhom x'jaqsmu mal-politika agrikola komuni (PAK). Bħala parti mill-gwida dwar il-finanzjament tal-FEMS, se ssir enfasi wkoll fuq l-opportunitajiet għall-akkwakultura organika. 4.2. Niżguraw l-għarfien fl-iskema organika tal-UE inkluż il-logo organiku tal-UE L-azzjonijiet dwar l-informazzjoni u l-promozzjoni tal-prodotti organiċi jaf jaqdu rwol importanti biex jiżdiedu l-opportunitajiet tas-suq għall-produtturi organiċi. F'dak is-sens, il-politika Ewropea dwar l-attivitajiet ta' informazzjoni u promozzjoni għall-prodotti agrikoli fis-suq intern u fil-pajjiżi terzi toffri lill-operaturi possibbiltajiet ta' finanzjament għal kampanji mmirati biex tiżdied il-kuxjenza tal-konsumaturi dwar l-elementi ewlenin tal-iskema tal-produzzjoni organika, dwar prodotti speċifiċi li jsiru skont ir-regoli tal-produzzjoni organika tal-UE, is-sistema tal-UE ta' kontroll u dwar il-logo organiku tal-UE (Azzjoni 3). Għall-konsumaturi, il-preżenza tal-logo organiku tal-UE fuq it-tikketti tal-ikel hi l-mezz ewlieni li jidentifika l-prodotti organiċi. Il-logo tal-UE, li nħoloq fl-2010, beda jintużaw b'mod obbligatorju mill-2012 fuq l-imballaġġ ta' kull prodott tal-ikel organiku ippakkjat minn qabel li sar fl-UE. F'Novembru 2013, bħala medja fit-28 Stat Membru, 25% tat-tweġibiet urew li jafu bil-logo organiku tal-UE[20]. Paripassu mal-logo tal-UE, l-informazzjoni dwar il-produzzjoni organika jidher li tasal tajjeb għand il-konsumaturi b'mod ġenerali – 69% tal-konsumaturi tal-UE qalu li huma raw logo jew dikjarazzjoni li tindika li l-prodott tal-ikel sar b'mod organiku[21]. Il-monitoraġġ tal-għarfien tal-konsumatur dwar il-logo organiku tal-UE u l-fiduċja fil-prodotti organiċi għandu joħloq informazzjoni affidabbli biex jiġu mmirati aħjar oqsma li għandhom jitjiebu fejn jidħlu l-informazzjoni u l-promozzjoni fl-UE u fis-swieq ta' pajjiżi terzi (Azzjoni 4). Jekk minn żmien medju għal aktar fit-tul, fl-UE jew fi Stat Membru l-livell tal-għarfien tal-konsumatur dwar il-logo organiku tal-UE ma jiżdiedx jew jekk xi drabi l-fiduċja tal-konsumatur fl-iskema organika tkun tista' titqies f'riskju, il-Kummissjoni tista' tikkunsidra li, fil-kuntest tal-politika l-ġdida tal-informazzjoni u l-promozzjoni tal-prodotti agrikoli Ewropej[22], iżżid l-informazzjoni dwar l-iskema u l-logo organiku tal-UE permezz ta' kampanja li tiffinanzja l-UE. Il-kampanji ta' informazzjoni u promozzjoni jistgħu jitqiesu anki biex jindirizzaw l-għarfien tal-konsumaturi bil-logo organiku tal-UE u/jew il-karatteristiċi ewlenin tal-iskema organika tal-UE f'pajjiż/i li mhumiex fl-UE. Dawn il-kampanji jistgħu jsegwu arranġamenti reċiproċi jew ftehimiet li tiffirma l-UE (jiġifieri mal-Istati Uniti, l-Isvizzera), jew inizjattivi li jħarsu l-logo organiku tal-UE li jitwettqu f'xi pajjiżi terzi. L-għarfien u l-kunfidenza fl-iskema tal-produzzjoni organika jistgħu jiżdiedu wkoll permezz ta' informazzjoni mmirata għall-konsumaturi żgħażagħ u żgħar. F'dak is-sens, bl-inizjattivi nazzjonali tal-iskema tal-frott u l-ħaxix fl-iskola u tal-iskema tal-ħalib fl-iskola jistgħu jinħolqu attivitajiet ta' informazzjoni fl-iskejjel dwar il-karatteristiċi tal-metodu tal-produzzjoni organika, fl-aspett edukattiv tal-iskema. Ir-reviżjoni tal-iskemi tal-iskola fil-PAK[23] tipprevedi opportunità li terġa' tissaħħaħ ir-rabta mal-produzzjoni organika billi jitħeġġu l-ksib ta' prodotti organiċi u l-integrazzjoni ta' suġġetti relatati mal-biedja organika fil-miżuri edukattivi ta' appoġġ. Il-produzzjoni organika tidher sew fil-kriterji tal-Akkwist Pubbliku Ekoloġiku (APE) tal-UE għas-servizzi tal-ikel u tal-catering li kienu disponibbli mill-2008 (persentaġġ minimu ta' ikel li għandu jiġi prodott b'mod organiku) li huma rakkomandazzjonijiet għall-użu volontarju mill-awtoritajiet pubbliċi mal-Ewropa kollha. Hemm potenzjal għall-Istati Membri u għall-akkwirenti pubbliċi li jżidu l-użu tar-rekwiżiti tal-biedja organika fl-akkwist pubbliku, fejn jidħlu s-servizzi tal-ikel u tal-catering. Il-Kummissjoni se tiżviluppa materjal ta' informazzjoni speċifika sabiex jiżdied l-għarfien fost l-awtoritajiet pubbliċi dwar il-possibbiltà li jdaħħlu aktar aspetti ta' sostenibbiltà fil-kuntratti tagħhom għall-ikel u l-catering inklużi kriterji tal-produzzjoni organika (Azzjoni 5). Azzjoni 3: Il-Kummissjoni se tibqa' tqajjem kuxjenza dwar il-possibbiltajiet li joffri r-regolament dwar l-attivitajiet ta' informazzjoni u promozzjoni favur prodotti agrikoli fis-suq intern u fil-pajjiżi terzi, b'mod partikolari dwar l-għanijiet tal-politika ta' promozzjoni u r-regoli u l-proċeduri li japplikaw bil-preżentazzjoni ta' strument lill-pubbliku tas-settur organiku, l-Istati Membri (il-Kumitat Permanenti dwar il-biedja organika), il-partijiet interessati (il-Grupp Konsultattiv dwar il-Biedja Organika), jew avvenimenti speċjalizzati tal-biedja organika bħal BioFach. Azzjoni 4: Il-Kummissjoni se twettaq: – Stħarriġiet perjodiċi dwar l-għarfien tal-konsumaturi dwar il-logo organiku tal-UE. – Stħarriġ speċifiku dwar l-għarfien, il-kunfidenza u l-fehim tal-konsumaturi dwar l-iskema tal-biedja organika tal-UE. Azzjoni 5: Sal-aħħar tal-2015 il-Kummissjoni se tirrevedi l-kriterji tagħha tal-Akkwist Pubbliku Ekoloġiku għas-Servizzi tal-Ikel u tal-Catering, u se tiżviluppa materjal ta' informazzjoni speċifika li tagħti eżempji dwar l-użu tar-rekwiżiti tal-biedja organika fl-akkwist pubbliku. 4.3. Negħlbu l-isfidi fir-regoli organiċi permezz tar-riċerka u l-innovazzjoni. 4.3.1. Il-kamp ta' applikazzjoni Il-produzzjoni organika saret sistema agrikola speċjalizzata ħafna, li teħtieġ edukazzjoni professjonali, għarfien u teknoloġiji speċifiċi. Fis-sistemi mmexxija b'mod organiku, jeżistu għadd ta' sfidi fejn jidħlu l-produzzjoni tal-pjanti u l-prodotti tal-annimali, ngħidu aħna meta d-disponibbiltà ta' xi inputs fil-forma organika tkun limitata. L-akbar xkiel hu fejn tidħol in-nutrizzjoni tal-annimali, l-aktar il-provvista tal-proteina u l-mikronutrijenti, u d-disponibbiltà ta' żrieragħ organiċi. Dan ix-xkiel jeħtieġ jiġi indirizzat u megħlub, l-aktar minħabba li aktarx ċertu eċċezzjonijiet u derogi għar-regoli jitneħħew ftit ftit. Apparti dawn l-isfidi, il-Kummissjoni tissuġġerixxi li tingħata aktar attenzjoni lil kwistjonijiet konkreti ta' żvilupp fis-settur bħal: a) Metodi innovattivi għall-immaniġġjar tal-pesti, mard u ħaxix ħażin; b) Alternattivi għall-prodotti tar-ram għall-protezzjoni ekoloġika tal-pjanti; c) Tnaqqis fil-konsum tal-enerġija mis-serer; d) Fertilità aħjar tal-ħamrija; e) Użu aħjar tal-enerġija; f) Il-koeżistenza tal-biedja organika mal-agrikoltura mhux organika g) Ingredjenti u tekniki kompatibbli mal-ipproċessar tal-ikel organiku. It-3 Rapport ta' previżjoni[24] tal-Kumitat Permanenti dwar ir-Riċerka Agrikola (SCAR) jidentifika wkoll oqsma rilevanti tar-riċerka. Id-disponibbiltà tal-għalf organiku tal-proteini analizzawha bosta proġetti tar-riċerka li tiffinanzja l-UE dwar l-agrikoltura organika u bi ftit inputs[25]. Madankollu, ir-riċerka fl-għelejjel tal-proteini baqgħet limitata meta mqabbla ma' setturi oħra tal-produzzjoni, u allura r-rendimenti tal-għelejjel tal-proteina nqatgħu fl-aħħar deċenji. Investiment imġedded fir-riċerka tal-produzzjoni tal-għelejjel tal-proteina jaf jgħin biex terġa' tonqos id-diskrepanza u jwassal għal rendiment aktar stabbli u kwalità tal-prodott (kontenut tal-proteini, diġestibbiltà, eċċ.) ħalli l-għelejjel tal-proteini jrendu aktar profitt għall-bdiewa u għall-katina tal-provvista kollha. Ir-riċerka jaf twassal ukoll biex jitjiebu n-nutrizzjoni tal-annimali, l-effiċjenza tal-għalf, it-tgħammir u t-trobbija fil-produzzjoni organika jekk din tiffoka fuq aktar sostenibbiltà, l-effiċjenza tar-riżorsi inklużi l-protezzjoni tal-ilma u tal-ħamrija, il-bijodiversità u l-adattament għall-bidla fil-klima u l-mitigazzjoni tagħha. Id-disponibbiltà ta' żerriegħa organika, materjal tal-bhejjem u bhejjem żgħar, u żerriegħa tal-molluski bivalvi hija wkoll sfida ekonomika u teknika għall-produtturi organiċi. Minkejja li s-sitwazzjoni jidher li tjiebet kemxejn għaż-żerriegħa organika, jeżistu eċċezzjonijiet importanti li jippermettu l-użu ta' żerriegħa konvenzjonali mhux trattata. Hu importanti li tiżdied l-informazzjoni maħsuba għall-produtturi dwar id-disponibbiltà ta' żrieragħ organiċi mal-UE kollha, b'bażi tad-dejta fil-livell Ewropew. Il-Kummissjoni tirrakkomanda li l-partijiet interessati kkonċernati jistabbilixxu bażi tad-dejta fil-livell Ewropew dwar id-disponibbiltà ta' żrieragħ organiċi. Il-Kummissjoni tħeġġeġ lill-partijiet interessati – l-aktar fil-qafas tal-Kunsill Konsultattiv għall-Akkwakultura – biex iqisu inizjattivi simili dwar id-disponibbiltà ta' ħut żgħir organiku u żerriegħa organika ta' molluski bivalvi. Sabiex jitlesta dak l-approċċ, hemm bżonn li l-użu tad-derogi jkun limitat strettament għall-prinċipju tal-użu obbligatorju ta' żrieragħ organiċi. Hemm bżonn ukoll li tiżdied ir-riċerka dwar tekniki tat-tgħammir li tqis anki l-użu tal-popolazzjonijiet lokali u l-ispeċijiet semidomestikati għall-produzzjoni ta' żrieragħ organiċi, filwaqt li tkun żgurata l-kompatibbiltà tagħhom mal-prinċipji u l-għanijiet tal-biedja organika. Il-produtturi tal-akkwakultura organika jindikaw li d-disponibbiltà ta' żrieragħ organiċi tal-ħut żgħir u tal-molluski bivalvi għadha fattur li jillimita t-tkabbir f'dan is-settur. 4.3.2. Għodod Orizzont 2020 – il-Programm Qafas tal-UE għar-Riċerka u l-Innovazzjoni, jista' joħloq soluzzjonijiet u jipprovdi l-għodod biex jibqgħu jitjiebu l-prestazzjoni u t-tħaddim tar-riżultati tar-riċerka. Orizzont 2020 fih bosta mekkaniżmi li jippromwovu r-riċerka u l-innovazzjoni, id-dimostrazzjoni, il-koordinazzjoni, in-netwerking u t-taħriġ u fih ukoll infrastrutturi ta' appoġġ u innovazzjonijiet, eż. fl-SMEs. Il-parteċipazzjoni tas-settur tal-biedja organika fis-Sħubija Ewropea għall-Innovazzjoni (EIP) dwar il-Produttività u s-Sostenibbiltà Agrikoli se tkun essenzjali biex tissaħħaħ l-innovazzjoni u biex tiżdied il-koperazzjoni bejn id-dinja tax-xjenza, il-biedja, il-konsulenza għall-azjendi agrikoli u l-industrija agrikola fil-livell reġjonali, nazzjonali u Ewropew. Bħala tweġiba għall-isfidi futuri, hemm bżonn li l-bdiewa jinvolvu ruħhom aktar ħalli jiġu identifikati aħjar il-ħtiġijiet tar-riċerka u l-innovazzjoni (Azzjoni 6). Fl-EIP jistgħu jintużaw bosta formati biex jiġu esplorati kwistjonijiet speċifiċi li huma rilevanti għall-biedja organika u li jħeġġu l-impenn attiv tal-bdiewa. Fost l-oħrajn, l-Istati Membri għandhom iqisu li jneħħu d-derogi meta jistabbilixxu l-prijoritajiet tal-innovazzjoni fil-kuntest tal-programmi tal-iżvilupp rurali. Meta jiddefinixxu dawn il-prijoritajiet, l-Istati Membri jistgħu jżidu l-għarfien fost il-bdiewa u r-riċerkaturi, u jgħinu biex jissawru gruppi operazzjonali fuq dawk is-suġġetti. Bejn l-2000 u l-2012, tħaddmu 49 proġett tar-riċerka ffinanzjati mill-UE dwar l-agrikoltura organika u bi ftit inputs, u dawn saħħu l-kapaċità tar-riċerka u l-innovazzjoni tas-settur organiku[26]. Jekk l-għarfien miksub bir-riċerka jissarraf aħjar fil-prattika, l-aktar fejn jidħlu l-metodi tal-produzzjoni, tiżdied l-effiċjenza tar-riżultati tar-riċerka u titjieb il-prestazzjoni tas-settur. Għandhom jitħeġġu miżuri partikolari li jieħdu vantaġġ mill-għarfien li nkiseb mir-riċerka u l-prattika ħalli jiġu ttestjati soluzzjonijiet potenzjali u jissarrfu fil-prattika. Il-pjattaforma teknoloġija għar-riċerka fl-ikel u l-biedja organiċi (TP Organics), taqdi r-rwol tagħha billi tipprovdi input f'aġenda strateġika tar-riċerka u l-innovazzjoni. Jeżisti potenzjal li tibqa' titjieb il-koordinazzjoni tal-attivitajiet ta' finanzjament tar-riċerka għas-settur organiku mal-Unjoni Ewropea kollha. Orizzont 2020 jipprovdi appoġġ lil netwerks ta' korpi nazzjonali tal-finanzjament biex jagħmlu sejħiet konġunti tar-riċerka. Se ssir promozzjoni attiva biex jintużaw l-istrumenti tal-ERA-NET u/jew tal-Programmazzjoni Konġunta, ħalli jitħeġġu l-kollaborazzjonijiet eżistenti, eż. l-ERA-Net CORE-Organic Plus. Fil-kuntest ta' Orizzont 2020, il-programmi ta' ħidma se jkollhom iqisu dawk l-isfidi u tagħlimiet dwar l-identifikazzjoni tal-ħtiġijiet tar-riċerka min-naħa tal-bdiewa, l-iskambju tar-riżultati tar-riċerka anki minn setturi oħra tal-produzzjoni, u aktar koordinazzjoni fil-ħidma tar-riċerka Ewropea (Azzjoni 7). Azzjoni 6: Fl-2015 il-Kummissjoni se torganizza konferenza biex tidentifika prijoritajiet tar-riċerka u l-innovazzjoni għall-produtturi skont l-isfidi li jaf joħolqu r-regoli futuri tal-produzzjoni organika. Azzjoni 7: Il-Kummissjoni se tqis il-formati rilevanti ta' Orizzont 2020: – il-ħtieġa li jissaħħu r-riċerka, l-iskambju u t-tħaddim tar-riżultati tar-riċerka permezz ta' miżuri speċifiċi bħal azzjonijiet tar-riċerka u l-innovazzjoni, netwerks tematiċi u tipi oħra ta' "Azzjonijiet ta' Koperazzjoni u Appoġġ" li jindirizzaw is-sinerġiji bejn ir-riżultati tar-riċerka ta' setturi oħra tal-produzzjoni fuq naħa u r-riċerka konvenzjonali u organika fuq in-naħa l-oħra. – appoġġ lill-ERA-NET jew lil tipi oħra ta' strumenti biex titjieb il-koordinazzjoni tar-riċerka fost il-korpi tal-finanzjament tar-riċerka fl-UE, bil-ħsieb li joħorġu sejħiet konġunti tar-riċerka. 4.4. Monitoraġġ u evalwazzjoni Id-disponibbiltà tad-dejta statistika hi essenzjali biex tissawwar, tiġi monitorjata u evalwata l-implimentazzjoni tal-politika tal-Unjoni għall-produzzjoni organika, b'mod partikolari fejn jidħol l-għarfien fuq is-settur tal-produzzjoni, fuq il-prezzijiet tul il-katina tal-provvista alimentari organika, fuq il-kummerċ, fuq il-preferenzi tal-konsumatur, u mezzi speċifiċi tal-kummerċjalizzazzjoni. Il-Kummissjoni Ewropea qed tiffinanzja proġett tar-riċerka "Network tad-dejta għal informazzjoni aħjar dwar is-suq organiku Ewropew - Netwerk tad-dejta organika" bil-ħsieb li tiżdied it-trasparenza tas-suq Ewropew tal-ikel organiku permezz ta' disponibbiltà aħjar tal-informazzjoni dwar is-settur[27]. Jekk isiru aktar sforzi biex tinġabar, tingħarbel u tixxerred id-dejta, jiżdiedu t-trasparenza u l-kunfidenza fis-settur organiku. Sabiex jiġu evalwati aħjar l-effiċjenza u l-effettività tal-implimentazzjoni tal-leġiżlazzjoni tal-UE hemm bżonn ukoll li jitjieb l-għarfien dwar kif il-valur miżjud jitqassam tul il-katina u kemm hi ta' benefiċċju għall-produtturi agrikoli (Azzjoni 9). Element ieħor importanti għall-implimentazzjoni tal-PAK il-ġdida hu l-attrazzjoni tas-settur tal-produzzjoni organika għal azjendi żgħar u mikrointrapriżi, b'mod partikolari fejn jidħlu x-xkiel u l-ħajra li jieħdu sehem fl-iskema tal-produzzjoni organika. Reviżjoni tal-progress tal-Pjan ta' Azzjoni se tintemm fl-2020. Azzjoni 8: Il-Kummissjoni se tippubblika rapporti regolari dwar il-produzzjoni organika fl-UE, li b'mod partikolari jkun fihom informazzjoni dwar uċuħ, azjendi involuti fil-produzzjoni organika u fuq setturi ewlenin tal-produzzjoni. Azzjoni 9: Il-Kummissjoni se: – Tanalizza d-distribuzzjoni tal-valur miżjud tul il-katina tal-provvista alimentari. – Tanalizza x-xkiel għal sħubija fis-settur organiku permezz ta' stħarriġ dwar kemm l-iskema organika tappella, b'mod partikolari għal azjendi agrikoli żgħar, u l-intrapriżi żgħar u medji fis-settur tal-manifattura tal-ikel. 5. Niżguraw il-kunfidenza tal-konsumatur fl-iskema tal-produzzjoni organika tal-UE Ir-riskju li tintilef il-kunfidenza tal-konsumatur hu waħda mill-isfidi ewlenin tas-settur organiku. Wara l-qafas il-ġdid dwar l-akkreditament u s-sorveljanza tas-suq fl-Unjoni Ewropea[28] l-akkreditament sar l-istrument ewlieni li juri l-kompetenza teknika tal-korpi ta' valutazzjoni tal-konformità, bħall-korpi ta' kontroll fis-settur organiku. Issa, l-akkreditament fl-UE qed jitwettaq minn korp nazzjonali uniku ta' akkreditament li jaġixxi taħt awtorità pubblika. Twaqqfet taskforce fil-Koperazzjoni Ewropea għall-Akkreditament biex speċifikament tieħu ħsieb materji ta' akkreditament tal-korpi ta' kontroll li jaħdmu fis-settur organiku. Ħidmitha, f'koperazzjoni mill-qrib mal-Kummissjoni, wasslet biex jiġi adottat dokument obbligatorju għall-korpi nazzjonali ta' akkreditament li jaħdmu f'dan il-qasam u li beda japplika f'Jannar 2014[29]. Fl-istess waqt, fl-2012 u fl-2013 il-Kummissjoni permezz tal-Uffiċċju Alimentari u Veterinarju (FVO) għamlet 10 verifiki fl-Istati Membri u 4 verifiki f'pajjiżi terzi tas-sistema organika ta' kontroll. Fid-dawl tas-sejbiet deskritti fir-rapporti tal-FVO, jidher li hemm bżonn jiżdiedu l-koordinazzjoni u l-koperazzjoni bejn l-awtoritajiet kompetenti u l-korpi nazzjonali ta' akkreditament (Azzjoni 10) bil-ħsieb li ssir superviżjoni aktar effettiva u effiċjenti tal-Korpi ta' Kontroll fl-UE. Fejn jidħlu l-importazzjonijiet, jidher li hemm bżonn ukoll li teħfief it-trażmissjoni taċ-ċertifikati tal-importazzjoni organika, u li tiżdied l-informazzjoni dwar l-użu tiegħu fost l-operaturi u l-awtoritajiet doganali tal-Istati Membri, b'mod partikolari dwar it-TARIC[30], it-Tariffa Integrata tal-Komunità onlajn (Azzjoni 11). Hemm bżonn li jonqos u jkun simplifikat il-piż amministrattiv u li tiżdied it-traċċabbiltà tal-prodotti organiċi permezz ta' sistema elettronika taċ-ċertifikazzjoni (Azzjoni 12). Imġiba qarrieqa u ksur intenzjonali huma wieħed mill-fatturi ewlenin li jaf jolqot il-kunfidenza tal-konsumatur. L-UE se tappoġġa lill-Istati Membri u lil atturi oħra fil-katina alimentari biex jidentifikaw azzjonijiet li jevitaw u jindirizzaw dak il-ksur (Azzjoni 13). Azzjoni 10: Il-Kummissjoni se tħeġġeġ lill-Istati Membri biex jesploraw is-sinerġiji u s-simplifikazzjonijiet bejn l-attivitajiet ta' Korpi ta' Akkreditament u Awtoritajiet Kompetenti. Fl-2016 il-Kummissjoni se tistabbilixxi aktar gwida. Il-Kummissjoni se taħdem id f'id kif jixraq mal-Korpi ta' Akkreditament responsabbli mis-sorveljanza tal-Korpi ta' Kontroll f'Pajjiżi Terzi. Azzjoni 11: Il-Kummissjoni se tipproponi lill-Kumitat TARIC biex jintegra r-rekwiżiti tal-leġiżlazzjoni tal-produzzjoni organika fil-bażi tad-dejta TARIC. Azzjoni 12: Il-Kummissjoni se toħloq: – Sistema taċ-ċertifikazzjoni elettronika għall-importazzjoni, bħala modulu integrat fis-sistema TRACES (Sistema futura ta' Ġestjoni tal-Informazzjoni għall-Kontrolli Uffiċjali – IMSOC) sal-2015. – Approċċ għal ċertifikazzjoni elettronika fis-suq intern biex jiddaħħal fis-Sistema futura ta' Ġestjoni tal-Informazzjoni għall-Kontrolli Uffiċjali (IMSOC). Azzjoni 13: Il-Kummissjoni se tassisti lill-Istati Membri fl-iżvilupp u fl-implimentazzjoni ta' politika għall-prevenzjoni tal-frodi organika, permezz ta': – Grupp(i) ta' ħidma mmirati biex jinqasmu t-tagħlimiet u l-aqwa prattiċi, u – L-iżvilupp ta' ġabriet tal-każijiet. 6. Nerġgħu nsaħħu d-dimensjoni esterna tal-produzzjoni organika tal-UE L-UE taqdi rwol importanti fil-kummerċ tal-ikel b'mod partikolari għal prodotti ta' kwalità għolja. B'importazzjonijiet u esportazzjonijiet li f'daqqa jlaħħqu l-EUR 196 biljun fis-sena (dejta medja għall-2010-2012), l-UE tinsab fuq quddiem nett fil-kummerċ tal-prodotti agrikoli fid-dinja. Il-qawwa tal-esportazzjoni tal-UE tinsab fi prodotti finali li huma lesti għall-konsumaturi, kemm proċessati kif ukoll mhux proċessati, peress li l-UE għandha bilanċ ta' kummerċ nett ta' EUR 6.7 biljun (medja għall-2010-2012). Dawn jinkludu inbejjed, xarbiet alkoħoliċi, ġbaben u laħmijiet proċessati li jipproduċu valur miżjud sinifikanti fil-katina. Jekk ikun żgurat li l-produtturi organiċi tal-UE jsegwu t-tendenza tal-industrija alimentari Ewropea billi jiżviluppaw is-saħħa tagħhom bis-sħiħ, fl-aħħar mill-aħħar igawdu l-produtturi tal-UE stess. Apparti żieda fil-kummerċ, ir-reġim organiku tal-UE jeħtieġ jiżgura li l-prodotti importati ikunu konformi mad-definizzjoni stretta tal-UE ta' ikel u biedja organiċi. Barra minn hekk, żdied il-bżonn li l-konsumaturi jkunu żgurati l-integrità tas-sistema ta' kontroll f'pajjiżi terzi fejn jidħol l-użu tat-tikkettar u l-logo organiċi. Il-pajjiżi li qed jiżviluppaw huma oriġini importanti għall-importazzjonijiet fl-UE tal-prodotti organiċi. Għandha tingħata attenzjoni speċjali lill-impatt tal-implimentazzjoni tar-regoli l-ġodda tal-produzzjoni u l-kontroll ħalli jkun żgurat li jissokta l-kummerċ bla intoppi minn pajjiżi li qed jiżviluppaw (Azzjoni 14). Uħud mill-arranġamenti ta' ekwivalenza li kkonkludiet l-UE ma' swieq organiċi oħra ewlenin fid-dinja jipprovdu għal kundizzjonijiet reċiproċi għall-produtturi tal-UE, minkejja li l-ambitu tagħhom ivarja xi daqsxejn. L-arranġament bejn l-UE u l-Istati Uniti biss jipprovdi għal koperazzjoni regolatorja u tal-istandards dwar il-produzzjoni organika. Billi tipprova twessa' l-arranġamenti ma' swieq organiċi ewlenin oħra ħalli jħaddmu din il-koperazzjoni regolatorja u tal-istandards, il-Kummissjoni se tirsisti għal konverġenza akbar bejn dawn l-istandards organiċi tas-swieq. F'konformità ma' dan, il-Kummissjoni se tgħarrex il-possibbiltà li jsir ftehim plurilaterali bejn is-swieq organiċi ewlenin (Azzjoni 15). Dan il-ftehim plurilaterali bl-appoġġ tal-koperazzjoni regolatorja jaf joħloq sinerġiji fis-sistema tas-superviżjoni u l-kontroll li bihom titħaffef il-produzzjoni organika orjentata lejn l-esportazzjoni fil-pajjiżi produtturi organiċi ewlenin u daqstant ieħor fil-pajjiżi li qed jiżviluppaw. Għalkemm ma teżistix informazzjoni dettaljata dwar il-volumi u l-valuri tal-flussi kummerċjali tal-prodotti organiċi, hu importanti li jitjieb l-għarfien tal-kummerċ, ħalli pereżempju jiġu identifikati swieq eżistenti u potenzjali għall-prodotti tal-UE, u l-azzjoni esterna tinxteħet l-aktar fuq is-sħab kummerċjali ewlenin tal-UE (Azzjoni 16). Il-Codex Alimentarius (li stabbilixxew il-FAO u d-WHO, 185 Pajjiż Membru u Organizzazzjoni Membru waħda (1) (UE) jistabbilixxi standards li jintużaw bħala referenza fil-kummerċ internazzjonali inkluż fil-kummerċ tal-prodotti organiċi. Bl-iżvilupp tal-kummerċ dinji, u r-riskju ta' standards nazzjonali diverġenti, b'mod partikolari għal setturi emerġenti, jidher li hemm bżonn tissokta l-ħidma biex jiġi aġġornat u jitlesta l-istandard Codex eżistenti (Azzjoni 17). Il-protezzjoni tal-logo organiku l-ġdid tal-UE tinkiseb billi dan jiġi rreġistrat bħala marka kummerċjali kollettiva fl-Uffiċċju Ewropew għall-Armonizzazzjoni tas-Suq Intern u f'għadd limitat ta' pajjiżi ġirien bħall-Isvizzera u n-Norveġja. Sabiex ikun żgurat li l-logo organiku tal-UE ma jintużax ħażin fil-pajjiżi terzi, għandha tinżamm ir-reġistrazzjoni tal-marka kummerċjali, filwaqt li jitqiesu l-potenzjal tas-suq u r-riskju ta' użu ħażin tal-logo organiku tal-UE (Azzjoni 18). Azzjoni 14: Il-Kummissjoni se tibqa' tappoġġa u tikkopera mas-sħab kummerċjali fil-pajjiżi li qed jiżviluppaw permezz tal-qafas tal-politika għall-iżvilupp tal-UE. Tikkunsidra konsultazzjonijiet ma' partijiet interessati u rappreżentanti ta' pajjiżi li qed jiżviluppaw u li jimportaw fl-UE ħalli tiżgura li l-kummerċ isir skont il-leġiżlazzjoni tal-UE. Azzjoni 15: Il-Kummissjoni se tqis li żżid il-konverġenza tal-istandards fost is-sħab organiċi ewlenin u tgħarrex il-possibbiltà ta' ftehim plurilaterali. Azzjoni 16: Il-Kummissjoni se tgħarrex possibbiltajiet differenti biex tiġbor u tgħarbel dejta statistika dwar il-volum u l-valur tal-kummerċ ma' pajjiżi terzi, ħalli jitjieb l-għarfien tas-settur organiku tal-UE dwar swieq potenzjali. Għandha tingħata attenzjoni partikolari lil pajjiżi li qed jiżviluppaw, bħala fornituri attwali u li potenzjalment jikbru fis-swieq tal-UE. Azzjoni 17: Dwar il-Codex Alimentarius, il-Kummissjoni se tappoġġa l-iżvilupp ta' regoli dwar l-akkwakultura, u se tesplora l-fattibbiltà li tibda l-ħidma fuq regoli tal-inbid organiku. Azzjoni 18: Il-Kummissjoni se żżid il-protezzjoni tal-logo organiku tal-UE f'pajjiżi terzi permezz tar-reġistrazzjoni bħala marka kummerċjali kollettiva u/jew permezz ta' ftehimiet bilaterali. [1] Stima minn FiBL. [2] Iż-żona tal-art organika totali (f'ettari) (żona ċċertifikata u f'konverżjoni) - iż-żona totali, inkluż għelejjel minn art li tinħadem, bwar permanenti (mergħat u mraġ), uċuħ permanenti, art mhux maħduma bħala parti min-newba tal-uċuħ tar-raba'. [3] COM(2010) 2020: "Ewropa 2020: Strateġija Ewropea għal tkabbir intelliġenti, sostenibbli u inklużiv". [4] Id-Deċiżjoni Nru 1386/2013 tal-Parlament Ewropew u tal-Kunsill tal-20 ta' Novembru 2013 dwar Programm Ġenerali ta' Azzjoni Ambjentali tal-Unjoni sal-2020 "Ngħixu tajjeb, fil-limiti tal-pjaneta tagħna" [5] COM(2004) 415 final [6] Ir-referenza tal-proposta. [7] Ir-rapport tal-valutazzjoni tal-impatt jinsab fuq: http://ec.europa.eu/governance/impact/ia_carried_out/cia_2013_en.htm [8] Ara l-proġett iffinanzjat tar-riċerka tal-UE: ORGAP, li jinsab fuq: http://www.orgap.org/ [9] Ara r-rapport fuq ir-riżultati tal-konsultazzjoni pubblika dwar ir-reviżjoni tal-Politika tal-UE dwar l-agrikoltura organika (il-15 ta' Jannar – l-10 ta' April 2013), li jinsab hawn: http://ec.europa.eu/agriculture/organic/files/eu-policy/of_public_consultation_final_report_en.pdf [10] Ir-Regolament (UE) Nru 1305/2013. [11] Ara l-istudju "Use and Efficiency of Public Support Measures addressing Organic Farming" (L-użu u l-effiċjenza tal-Miżuri ta' Appoġġ Pubbliku li jindirizzaw il-Biedja Organika), Novembru 2011, li jinsab hawn: http://ec.europa.eu/agriculture/external-studies/organic-farming-support_en.htm [12] COM(2011) 244 final "L-assigurazzjoni ta' ħajjitna, il-kapital naturali tagħna: Strateġija tal-UE għall-Bijodiversità sal-2020". [13] SWD(2013) 155 final "L-Infrastruttura Ekoloġika (IE) — Insaħħu l-Kapital Naturali tal-Ewropa" [14] COM(2006) 231 final "L-Istrateġija Tematika għall-Ħarsien tal-Ħamrija" [15] Id-Direttiva 2009/147/KE [16] Id-Direttiva 43/92/KEE [17] Id-Direttiva 91/676/KEE [18] Id-Direttiva 2000/60/KE [19] Id-Direttiva 2001/81/KE [20] Ewrobarometru Speċjali 410 – Wave EB80.2 - TNS Opinion & Social, stħarriġ li sar f'Novembru 2013. [21] Studju tas-suq tal-konsumaturi dwar il-funzjonament tal-iskemi volontarja ta' tikkettar tal-ikel għall-konsumaturi fl-Unjoni Ewropea (Jannar 2014), jinsab hawn: [Link to be provided] [22] Segwitu tal-proposta tal-Kummissjoni COM(2013) 812 finali, jisanb hawn: http://eur-lex.europa.eu/LexUriServ/LexUriServ.do?uri=COM:2013:0812:FIN:MT:PDF [23] Il-proposta tal-Kummissjoni COM(2014) 32 final, 30.1.2014, 2014/0014 (COD). [24] http://ec.europa.eu/research/agriculture/scar/pdf/scar_feg3_final_report_01_02_2011.pdf [25] B'mod partikolari LEGUME-FUTURES, MicroFIX, u INTERCROP. [26] http://ec.europa.eu/research/bioeconomy/agriculture/news-events/news/20120903_en.htm [27] L-ewwel riżultati juru li hemm bżonn aktar armonizzazzjoni fil-metodoloġija tal-ġbir tad-dejta. [28] Ir-Regolament (KE) Nru 765/2008. [29] Linji gwida dwar l-użu ta' EN 45011 u ISO/EC 17021 għaċ-Ċertifikazzjoni ta' EN ISO 3834 (ippubblikati fit-3 ta' Lulju 2013): http://www.european-accreditation.org/publication/ea-6-02-m. [30] http://ec.europa.eu/taxation_customs/dds2/taric/taric_consultation.jsp?Lang=en